# Ar Gosni o tostaat

| ◄ Ar C’houeriad | Ar Gosni o tostaat | Ar Vosen var ar Chatal ► |
* An oad a deu, discar a rez,
* Mil dra hen lavar dit, den kez.
* An doen laket d’as golo
* A zo touilet gant ar glao ;
* Caer ac’h eus dresa, penseillat,
* Fall ato tachad pe dachad.
* Ne veler mui fresk da liou
* Da iaouankis zo eat ebiou.
* Da dal gant ridou zo griet,
* Da zrem oll dishenvelebet ;
* Da bennad bleo, du pe velen,
* A rea d’as penn eur gurunen ;
* Brema int gris, guenn marteze,
* Nemet ho c’hollet e pefe,
* Ha na ve deut hirio da benn,
* Ker moal evel eun irvinen.
* Evelse bep bloaz e veler,
* Ar guez, glaz en nevez amzer,
* Ar goanv calet dre ma tosta,
* A losk ho deliou da goeza.
* Da himor vad a zo troet ;
* Guechall e voas laouen bepret,
* Hirio da benn a zo tenval
* Ne rez mui nemet guidreal,
* Ha ne ket souez, rak tra pe dra,
* Zo dalc’h mad oc’h da zieza.
* Vi pe labous ato bemdez ;
* Deac’h oa crog enhout al laerez,
* Hirio ’ma’r rem oc’h da voasca,
* Varc’hoaz e teui’r paz d’as crigna ;
* Er mintin-ma e poa beriou,
* Eber, poan galon ha bilou.
* Pa zez en hent, ar ber halan,
* A ia d’as c’heul buan ha buan,
* Ha pa chomez ep trevelli
* Ema cropet da izili.
* Tenval ez eo deut da velet,
* Da ziscouarn zo anter stanket,
* Da zaouarn zo ampafalek,
* Ha da zivesker gravazek ;
* Da vlas zoken a zo troet,
* Ar pez a voa kent da vouet
* Evidout brema zo c’hoero ;
* Gant eun netra out skuis maro.
* Crom eo da chouk, ha me lavar,
* Dre ma sellez oc’h an douar,
* Emaout o clask an ardemez
* Euz al leac’h ma touili da vez.
* — Oh ! a leverez, me voar vad
* Ema ar gosni o tostaat !
* — Te hen lavar, mes te her c’hred ?
* Aoun braz am eus ne rafez ket.
* Ouz ar gosni, mar dout maouez,
* A bep seurt louzou a glaskez ;
* Var da zivoc’h eun tamik ruz,
* Eun tamik fard laket dre guz ;
* Dillad nevez ervez ar c’his
* Fichetoc’h ’vit re’r iaouankis ;
* Eur bale reud, eur min laouen,
* Ar c’hoars bepred var da vourren ;
* Carout a rafez tremen c’hoas
* Evit eur verc’h a ugent vloas ;
* En da c’heus n’eus nemet daou zant
* Hag e credez beza plac’h coant !
* Mar dout goas, cleo, setu ama
* E petra e sonjez brema :
* Red eo din creski va leve,
* Ma c’hellin rei d’am bugale,
* Ar goulou ha peb a atant,
* Ha caout c’hoaz avoalc’h a arc’hant
* Evit beva ervez va giz.
* Mar d’eo collet va iaouankiz,
* Ganhen va nerz ha va iec’het
* Bete vrema a zo chomet,
* Hag e c’hellan c’hoas pell-amzer,
* Beva dinec’h ha dibreder.
* Ha perak ne lacafet ket c’hoas
* Eur gark bennak var va discoas ?
* Fanch a zo Mear, Ian tenzorier,
* Hag ho daou ne dint em c’henver
* Nemet daou beul, diou banezen,
* Em godellou ho lacafen.
* — Dalc’h-ta, penn guenn, gra da fouge,
* Mes lavar din, euz da ene
* Ne glevan ket eur ger ganez !
* Credabl enhi tam ne zonjez.
* Ha gouscoude pa vo laket
* Da gorf paour da voueta’r prenvet,
* Petra chomo eus da gargou,
* Eus da zanvez, eus da vadou ?
* Da ene paour en eur grena
* D’ar barner a ranco renta
* Cont eus da vuez oll penn da benn,
* Seul gosoc’h out, seulvui vo tenn.
* Taol evez mad, rag ep dale
* E tigouezo sur kementse.
* Ar plench da ober da arched,
* A zo a vrema eskennet,
* Ar c’halvez, an touller beziou
* A zo o c’hortoz ar c’helou
* D’en em lacat a zoare
* D’ober da ziveza guele ;
* Ha neuze da heritourien
* A zo pell a zo o c’houlen
* Ha te a ve Mathuzalem ?
* Mall o deus da glevet cana ar Requiem